Intensificarea bombardamentelor ruse și ucrainene asupra regiunilor de frontieră au dus la evacuarea civililor de ambele părţi ale graniței, relatează The Independent.
Volodymyr Zelensky a condamnat atacurile "constante" ale Rusiei asupra regiunii ucrainene Sumy din nord-estul Ucrainei, afirmând că aproape 200 de bombe au fost lansate spre această zonă în această lună, dintre care 30 în cursul zilei de marți.
"De la începutul lunii, aviația rusă a lansat deja aproape 200 de bombe ghidate asupra comunităților din regiunea Sumy", a declarat Zelensky. "Sate, orașe, infrastructură civilă".
Bombardamentele neîncetate ale Rusiei au dus la evacuarea civililor. Aproximativ 200 de persoane au fost evacuate din zonele aflate în pericol de lângă Velyka Pysarivka în ultima săptămână, conform oficialilor locali ucraineni.
Rusia evacuează populația la Belgorod
La rândul său, Ucraina atacă în mod repetat teritoriul Rusiei – atât în regiuni de frontieră, cât şi în interior.
Guvernatorul regiunii ruse Belgorod, Viaceslav Gladkov, a anunțat evacuarea a aproximativ 9.000 de copii din sate ruse situate la frontiera cu Ucraina. "Evacuăm un număr mare de sate şi preconizăm acum să evacuăm aproximativ 9.000 de copii, din cauza bombardamentelor forţelor armate ale Ucrainei", a declarat Viaceslav Gladkov la o reuniune a Partidului Rusia Unită.
Ucraina crește atacurile asupra unor ținte strategice aflate departe de graniță
O sursă de informații ucraineană a declarat că dronele ucrainene operate de agenția de informații militare GUR au atacat miercuri dimineața baza aeriană Engels, aflată deparet de graniță.
Baza este principalul sediu al flotei de bombardiere strategice cu rază lungă de acțiune a Rusiei, conform AFP, agenție preluată de Agerpres.
Apărarea antiaeriană rusă a anunțat doborârea unor drone în regiunea Saratov din sud-vestul Rusiei la primele ore ale zilei de miercuri deasupra oraşului Engels, potrivit autorităţilor regionale.
Guvernatorul Roman Busarghin a declarat pe Telegram că, potrivit constatărilor iniţiale, nu există victime sau pagube provocate de căderea resturilor în oraş. Engels, un oraş cu 200.000 de locuitori, se află la peste 500 de kilometri de graniţa cu Ucraina.
Rusia a doborât deja drone de mai multe ori în regiunea Saratov, unde se află aerodromul militar Engels-2. Rusia are staţionate aici bombardiere strategice pentru atacuri cu rachete asupra Ucrainei.
***